Долбоор

**КЫРГЫЗ РЕСПУБЛИКАСЫНЫН МЫЙЗАМЫ**

**«Маалыматка жетүү чөйрөсүндөгү Кыргыз Республикасынын айрым мыйзам актыларына өзгөртүүлөрдү киргизүү жөнүндө»**

**1-берене**

«Маалыматка жетүүнүн кепилдиктери жана эркиндиги жөнүндө» Кыргыз Республикасынын Мыйзамына (Кыргыз Республикасынын Жогорку Кеӊешинин Жарчысы, 1997-жыл., № 12, 580-берене) төмөнкүдөй өзгөртүүлөр киргизилсин:

1) 6-берене төмөнкүдөй мазмундагы 5-1-пункту менен толукталсын:

«5-1) Интернеттин жардамы аркылуу маалыматты таратуу;»;

2) 11-берене төмөнкүдөй мазмундагы экинчи абзац менен толукталсын:

«Мамлекеттик органдар жана жергиликтүү өз алдынча башкаруу органдары маалыматтардын ишенимдүүлүгү, мазмуну жана толуктугу үчүн «Кыргыз Республикасынын мамлекеттик органдарынын жана жергиликтүү өзалдынча башкаруу органдарынын карамагында турган маалыматтарга жетүү жөнүндө» Кыргыз Республикасынын Мыйзамына ылайык жоопкерчилик тартышат».

**2-берене**

«Электрондук башкаруу жөнүндө» Кыргыз Республикасынын Мыйзамына (Кыргыз Республикасынын Жогорку Кеӊешинин Жарчысы, 2017-жыл., № 7-8, 729-берене) төмөнкүдөй өзгөртүүлөр киргизилсин:

2) 12-берене төмөнкүдөй мазмундагы 5-бөлүк менен толукталсын:

«5. Мамлекеттик органдардын жана жергиликтүү өз алдынча башкаруу органдарынын ачык маалыматтар түрүндөгү маалыматтарды таратуусу менен байланышкан өзгөчөлүктөр «Кыргыз Республикасынын мамлекеттик органдарынын жана жергиликтүү өзалдынча башкаруу органдарынын карамагында турган маалыматтарга жетүү жөнүндө» Кыргыз Республикасынын Мыйзамына ылайык жөнгө салынат».

**3-берене**

«Кыргыз Республикасынын мамлекеттик органдарынын жана жергиликтүү өзалдынча башкаруу органдарынын карамагында турган маалыматтарга жетүү жөнүндө» Кыргыз Республикасынын Мыйзамына (Кыргыз Республикасынын Жогорку Кеӊешинин Жарчысы, 2006-жыл., № 11, 981-берене) төмөнкүдөй өзгөртүүлөр киргизилсин:

1) 6-беренеде:

а) берененин аталышы төмөнкүдөй редакцияда баяндалсын:

«6-берене. Маалыматтарды таратуунун жана берүүнүн ыкмалары»;

б) 1-бөлүктүн 3-пункту төмөнкүдөй редакцияда баяндалсын:

«3) маалыматтарды Интернетке ачык маалыматтар түрүндө жайгаштыруу аркылуу жаӊыртуу, башкача айтканда аны бир нече жолу, эркин жана бекер пайдалануу максатында адам тарабынан алдын ала өзгөртпөстөн автоматташтырылган иштеп чыгууга мүмкүнчүлүк түзгөн Кыргыз Республикасынын Министрлер Кабинети белгилеген тартипте;»;

2) 31-беренеде:

а) 1-бөлүктүн үчүнчү абзацында «Интернетте» деген сөздөн кийин «анын ичинде Ачык маалыматтар мамлекеттик порталында» деген сөздөр менен толукталсын;

б) 1-1-бөлүгү төмөнкүдөй мазмун менен толукталсын:

«1-1. Мамлекеттик органдардын жана жергиликтүү өз алдынча башкаруу органдарынын карамагында турган маалыматтарга жетүүнү уюштуруу үчүн ачык маалыматтар түрүндө берилген, маалыматтык ресурстарга борборлоштурулган жетүүнү камсыз кылуучу, мамлекеттик маалыматтык система болуп саналган Ачык маалыматтар порталы түзүлөт. Ачык маалыматтар порталын түзүүнүн тартиби, иштөөсү, жетүүнү уюштуруу Кыргыз Республикасынын Министрлер Кабинети тарабынан аныкталат.».

**4-берене**

Ушул Мыйзам расмий жарыяланган күндөн тартып 10 күн өткөндөн кийин күчүнө кирет.

|  |  |  |
| --- | --- | --- |
| **Кыргыз Республикасынын**  **Президенти** |  | **С. Н. Жапаров** |